Mogens Jensen (S), 2007-01-30:
Allerførst vil jeg gerne takke Dansk Sprognævn for at have skaffet et godt diskussionsgrundlag for dagens debat her i Folketinget gennem det udmærkede notat, som nævnet just har udarbejdet om udviklingen i dansk sprog og sprogpolitik.
Jeg synes, der er mange gode og konkrete initiativer her, som også kan anvendes i det videre arbejde.
Jeg vil også gerne takke Dansk Folkeparti for, at partiet nu er vendt rundt på en tallerken og nu rent faktisk ønsker, at der indføres en sproglov i Danmark.
Men det er altid dejligt, når et parti kommer på bedre tanker, og jeg håber også, at dagen i dag vil vise, at det også kommer til at gælde regeringen.
For Socialdemokraterne er der ingen tvivl om, at der nu er behov for en dansk sproglov.
Globaliseringen udfordrer os danskere sprogligt på særlig to områder.
For det første betyder den øgede anvendelse af specielt engelsk i stadig flere sammenhænge i vores samfund, at der er behov for stærke rammer for, hvordan vi fortsat udvikler og sikrer det danske sprog som et fuldstændigt og samfundsbærende sprog, et dansk sprog, som alle borgere i Danmark har mulighed for at tale og læse og skrive på et højt niveau.
En dansk sproglov er derfor også nødt til at gå på disse to ben, både at skabe rammer for en styrkelse af det danske sprog og samtidig styrke danskernes fremmedsprogskompetencer, ikke mindst hvad angår engelsk.
Dagens beslutningsforslag fra Dansk Folkeparti går ikke på disse to nødvendige ben, men fokuserer ensidigt og defensivt på det danske sprog.
Og her er da også initiativer, som Socialdemokraterne godt kan støtte, men samlet set er forslaget ikke anvendeligt som udgangspunkt for en dansk sproglov.
Socialdemokraterne har netop i dag fremlagt et sprogpolitisk udspil under titlen: »Styrk danskernes sprog«.
Udspillet giver vores bud på en helhedsramme for en kommende dansk sproglov.
Vi opstiller i udspillet syv fokusområder, som en sproglov må tage sit udgangspunkt i.
For det første skal loven sikre, at dansk forbliver det officielle sprog i Danmark, bl.a. ved at pålægge alle offentlige institutioner og uddannelsessteder at vedtage en sprogpolitik for at sikre målsætninger for dansk som det officielle sprog.
For det andet skal loven fastslå, at alle voksne har ret til at tilegne sig mundtligt og skriftligt dansk på et højt niveau, og det betyder, at der også i relation til en sproglov skal gennemføres en særlig indsats over for voksne, der har svært ved at læse og skrive, så de tilbydes grundlæggende dansk og engelsk gennem en arbejdsmarkedsuddannelse, den forberedende voksenundervisning og folkeoplysning.
For det tredje skal loven medvirke til, at dansk fastholdes som akademisk sprog i de videregående uddannelser, samtidig med at undervisningskvaliteten på engelsk øges, for uden en klar og vedtaget sprogpolitik er der behov for, at de videregående uddannelser i deres sprogpolitik beskriver, hvordan man vil sikre den nødvendige udvikling af og også undervisning i relevante danske fagtermer.
For det fjerde skal formidlingen af forskningen på dansk styrkes, så alle borgere får mulighed for at kunne anvende deres nyeste viden uden sproglige barrierer i arbejdsdag og dagligdag.
For det femte skal alle borgere have mulighed for at lære engelsk på et højt niveau samt et yderligere fremmedsprog.
Og som det sidste og syvende foreslår Socialdemokraterne, at danskernes muligheder for at anvende og forstå sproget i vores nabolande, i Norden og i Tyskland, skal styrkes.
Det er imidlertid vigtigt, at en sproglov også følges op med konkrete redskaber til at understøtte loven.
Derfor støtter vi også i Socialdemokratiet Dansk Sprognævns forslag om oprettelse af et sprogbarometer i form af en kontinuerlig status, både for det danske sprogs udvikling og for udvikling af danskernes sprogfærdigheder.
Vi foreslår også, at der nedsættes en tænketank eller et udvalg, der skal komme med forslag til, hvordan lovens intentioner kan omsættes i konkret handling.
Jeg håber på det her grundlag, at der med Dansk Folkepartis opgivelse af modstanden mod en sproglov kan skabes et bredt flertal i Folketinget for en sproglov, der sikrer både det danske sprog og danskernes sprogfærdigheder.
Socialdemokraterne deltager meget gerne i et bredt politisk samarbejde om at sikre det, men mener altså ikke, at Dansk Folkepartis konkrete beslutningsforslag har den nødvendige bredde til at danne udgangspunkt for en samlet dansk sproglov.